Erfenisstigting breëbors oor Pierneef-versamelingDie Erfenisstigting se Pierneef-galery is op 25 Oktober geopen. (Foto: Maroela Media) Die Erfenisstigting staan breëbors oor ŉ versameling Pierneef-skilderye wat pas deur Sonop Christelike Tehuis (Sonop) op ‘n bruikleenooreenkoms aan die organisasie geskenk is. Hierdie uitstalling is Dinsdag tydens ŉ spoggeleentheid by die Erfenisstigting se Pierneef-galery by die Voortrekkermonument in Pretoria bekendgestel. “Deur aan Pierneef se nalatenskap op hierdie stuk erfgrond ŉ tuiskomplek te gee, bevestig die bond van oud-Sonoppers dat Pierneef ŉ man met diep wortels en karakter was,” het dr. Danie Langner, besturende direkteur van die Voortrekkermonument en die Erfenisstigting, tydens die geleentheid gesê. Sonop se Pierneef-versameling dateer uit die jare 1916 tot 1935. Prof. WP de Villiers, die eerste huisvader van hierdie privaat manskoshuis vir Tukkies-studente, en Pierneef was huisvriende. De Villiers het in daardie tyd besluit om altesaam 14 Pierneef-skilderye vir Sonop as belegging aan te koop. Tot in die middel 1960’s het hierdie kunswerke teen Sonop se mure gepronk, totdat vier skilderye een vakansie uit die koshuis gesteel is. Gaste kon La Motte-wynlandgoed se Pierneef-wynversameling tydens die geleentheid geniet. (Foto: Maroela Media) Die Sonopraad het toe besluit om die res van die versameling na die Pretoria Kunsmuseum te verskuif waar dit vir etlike jare uitgestal was. Later is die kunswerke na die Universiteit van Pretoria (UP) se kunsargief verskuif waar dit onder die bekwame en wakende oog van kurator Gerard de Kamper bewaar is. In 2018 het Sonop ŉ driejaar-bruikleenooreenkoms met La Motte se Pierneef-museum in Stellenbosch gesluit waar die kurator, Elzette de Beer, na Sonop se kunsskatte omgesien het. Toe dié ooreenkoms onlangs verstryk het, het Sonop die Erfenisstigting genader en so is ŉ nuwe bruikleenooreenkoms gesluit. Die versameling sluit twee Pierneef-kunswerke in wat einde 2021 bygevoeg is toe ŉ dertigtal oud-Sonop-huisvoorsitters die skilderye uit ŉ boedel aangekoop en vir Sonop geskenk het. Die Erfenisstigting se Pierneef-galery is op 25 Oktober geopen. (Foto: Danie Langner/Facebook) Jacobus Hendrik Pierneef (1886–1957) was een van Suid-Afrika se voorste landskapkunstenaars en sy geometriese styl was destyds as revolusionêr in Suid-Afrikaanse kuns geag. Hoewel sy werk as impressionisties beskou kon word, het hy nie regtig op indrukke en optiese verskynsels gekonsentreer nie, maar eerder die Suid-Afrikaanse landskap. ‘n Versameling van Pierneef se skilderye pronk nou by die Erfenisstigting in Pretoria. (Foto: Maroela Media) Pierneef se kleurpalet het hoofsaaklik uit sonverbleikte pastelkleure soos sagte bloue, okers en pienk bestaan hoewel hy soms ook helder kleure soos blou, pers en oranje gebruik het. Hy het landskappe van verskillende dele van Suid-Afrika geskilder, maar hy was meer vertroud met die Transvaalse Bosveld. Die altesaam 12 kunswerke wat by die Erfenisstigting se Pierneef-galery uitgestal word, is “Gouden Hand Rey, Brugge”, “Berglandskap (in blou)”, “Kanaal Colesberg”, “Rooi landskap”, “Straat in Silverton, Pretoria”, “Bosveld-landskap”, “Dr Jorissen se Huis, Pretoria”, “Rooibosboom”, “Wilgerboom”, “Bloekombome”, “Kameeldoring, Springbokvlakte, N.T.” en “Kremetart”.